b"\n_START_ARTICLE_\nSant Ramon (lla\xc3\xbct 1904)\n_START_SECTION_\nEstructura, construcci\xc3\xb3 i restauraci\xc3\xb3\n_START_PARAGRAPH_\nLa seva construcci\xc3\xb3 es caracteritza b\xc3\xa0sicament per unes l\xc3\xadnies i seccions molt fines, que li proporcionen m\xc3\xa9s velocitat. La roda i el codast son verticals, i formen un angle recte amb la quilla, de manera que el seu puntal \xc3\xa9s m\xc3\xa9s gran que el d\xe2\x80\x99un llagut normal. La coberta \xc3\xa9s correguda, for\xc3\xa7a convexa transversalment per facilitar el desgu\xc3\xa0s a trav\xc3\xa9s dels embons i donar m\xc3\xa9s al\xc3\xa7ada a l\xe2\x80\x99interior de embarcaci\xc3\xb3.  _NEWLINE_Les tasques de restauraci\xc3\xb3 es van dur a terme d'agost del 2002 fins al  juny del 2004, la major part a les drassanes de Roses, gr\xc3\xa0cies a la col\xc2\xb7laboraci\xc3\xb3 de la Diputaci\xc3\xb3 de Barcelona i el Museu Mar\xc3\xadtim de Barcelona. _NEWLINE_L\xe2\x80\x99estructura de l'embarcaci\xc3\xb3 \xc3\xa9s de fusta i compta amb gran part de les quadernes d\xe2\x80\x99olivera, la quilla, la roda i el codast de roure i les taules del folre de pi negre originals. Els bacallans que reforcen l\xe2\x80\x99orla tamb\xc3\xa9 han sobreviscut al pas del temps. En canvi la popa ha estat reformada per tornar-la a la seva aparen\xc3\xa7a original, ja que a l'any 1936 es va modificar per instal\xc2\xb7lar el primer motor.  _NEWLINE_Per a la restauraci\xc3\xb3 del buc es van fer servir fonamentalment fustes de roure, pi pinyoner i pi de Flandes. Els mampars de compartimentaci\xc3\xb3 i els paiols son de tauler mar\xc3\xad.\n_START_SECTION_\nHist\xc3\xb2ria\n_START_PARAGRAPH_\nEl Sant Ramon va ser constru\xc3\xaft l\xe2\x80\x99any 1904, a la platja del Campello (Alacant), a mans del mestre d\xe2\x80\x99aixa Ger\xc3\xb3nimo Lloret com un lla\xc3\xbct quillat. Aquest tipus d'embarcacions amb molt puntal eren r\xc3\xa0pides i utilitzades per a la pesca i el transport de cabotatge. S\xc3\xb3n embarcacions origin\xc3\xa0ries de la costa alacantina tot i que tamb\xc3\xa9 van ser constru\xc3\xafdes a les drassanes catalanes.  _NEWLINE_Segons consta en el \xe2\x80\x9cLlibre d\xc2\xb4Assentament\xe2\x80\x9d original del Sant Ramon, aquesta embarcaci\xc3\xb3 va estar navegant a la vela fins acabada la guerra civil.  Els lla\xc3\xbcts quillats van ser dels primers vaixells que van incorporar motor, primer com un element complementari, sense eliminar l\xe2\x80\x99aparell llat\xc3\xad per m\xc3\xa9s tard substituir per complert la vela.  A l\xe2\x80\x99octubre del any 1939, quan va ser adquirida per Vicente Ballester, se li va instal\xc2\xb7lar el primer motor, concretament un OTTO di\xc3\xa8sel de 50 cavalls de pot\xc3\xa8ncia. Des d\xe2\x80\x99aleshores, el Sant Ramon ha anat canviant d\xe2\x80\x99armadors, fins a arribar a mans de Joan Compte Olmos, que en va ser propietari patr\xc3\xb3 durant catorze anys.  _NEWLINE_A  l\xe2\x80\x99any 2001, l'associaci\xc3\xb3 Bricbarca de Vilassar de Mar va detectar el Sant Ramon a Benicarl\xc3\xb3 (Castell\xc3\xb3), que per aquelles dates estava fent les darreres navegacions reconvertit en bou d\xe2\x80\x99arrossegament. A partir d'aquell moment va estar sotm\xc3\xa8s a un profund proc\xc3\xa9s de restauraci\xc3\xb3 fins que al 19 de juny de 2004, dia de sant Ramon, va ser bene\xc3\xaft segons la tradici\xc3\xb3 del segle XVIII davant de l'Ajuntament de Vilassar de Mar. La compra, recuperaci\xc3\xb3 i restauraci\xc3\xb3 de l'embarcaci\xc3\xb3 va ser possible gr\xc3\xa0cies als esfor\xc3\xa7os econ\xc3\xb2mics i al temps invertit per diferents persones i institucions que, aportant petites o majors aportacions econ\xc3\xb2miques, van  fer possible que actualment el Sant Ramon continu\xc3\xaf navegant per la costa catalana. Entre elles cal destacar l'Ajuntament i el Museu de la Marina de Vilassar de Mar, el Port de Matar\xc3\xb3 i la Direcci\xc3\xb3 General de Ports de la Generalitat de Catalunya, la Diputaci\xc3\xb3 de Barcelona i el Museu Mar\xc3\xadtim de Barcelona.  _NEWLINE_Actualment el Sant Ramon es troba amarrat al Port de Matar\xc3\xb3 i es dedica, sota la coordinaci\xc3\xb3 de l'associaci\xc3\xb3 Bricbarca a diferents activitats n\xc3\xa0utiques, com la iniciaci\xc3\xb3 a la mar, dirigida als escolars, a programes de formaci\xc3\xb3 marinera, a navegacions de lleure per descobrir la costa i a participar activament en trobades i concentracions de vela llatina."